Lola Glaudini
Lola Glaudini američka je glumica. Rođena je 24. 11. 1971. u New Yorku. Pohađala je koledž Bard. Bila je član redovne postave u CBS-ovoj kriminalističkoj seriji Zločinački umovi, u kojoj je glumila Elle Greenaway, ali je napustila seriju početkom 2. sezone, jer, navodno, nije bila zadovoljna životom u Los Angelesu i željela se vratiti na istočnu obalu. Imala je epizodnu ulogu FBI-jeve agentice Deborah Ciccerone-Waldrup u HBO-ovoj seriji Porodica Soprano. Prije ovih uloga pojavila se u Njujorškim plavcima kao Dolores Mayo, sekretarica u jednom uredu koja je bila ovisna o heroinu. Pojavila se i u jednoj epizodi serije Good Guys kao agentica Marino, a gostovala je i u sljedećim serijama: Kralj Queensa, Andy Richter Controls the Universe, Boomtown, Specijalna jedinica 2, Zakon i red: Zločinačke namjere, Las Vegas, Dva i po muškarca, Monk te Hitna služba (u 11. sezoni). Također se kratko pojavila i u filmu Neila LaButea Your Friends & Neighbors. U filmu Invincible iz 2006. godine glumila je prvu suprugu Vincea Papalea (Mark Wahlberg); prikazana je kako žestoko kritizira Vinceove neuspjehe u karijeri i obavještava ga o razvodu. Trenutno glumi Kat Damatto u NBC-jevoj mini seriji Persons Unknown.